  Виталий Пронин  Шаерысьтымы Сюресъёс вылын кышкытлыклэсь утиськонъя кун инспекциын тыршисьёс шуэрскемын: нуналлы быдэ адямиос быро. Сентябрь толэзьлэн нырысетӥ ӝыныяз гинэ 16 мурт улонысь кошкиз, эшшо 80-эз сӧсырмиз. Югдурез ӧжыт ке но тупатон вылысь ДПС-ын но ППС-ын тыршисьёслэсь ужан нуналзэс 12 часозь кузёмытӥзы. - 8 толэзь ӵоже лыдпусъёсты басьтоно ке, соос уг шумпотто, - шуиз ГИБДД-лэн кивалтӥсез Альберт Галимов. - 173 мурт улонысь кошкиз. Ортчем арен ӵошатыса, 22 муртлы тросгес. Сюлэмез вырӟыто пиналъёс. Кылем арын сюресъёс вылын 4 нылпи быриз ке, туэ - 18! Инспекторъёс водительёсты ӵем дыръя ало нылпи креслооссы ӧвӧлысь. Шуккиськон учыръёс дыръя со туж юрттэ.Бен, кудӟем йырын ворттылӥсьёслэн лыдзы ӧжытак кулэсмиз, но шуккиськон учыръёс нуналысь нуналэ йыло. Тае валэктыны шугъясько асьсэос кивалтӥсьёс но. Сӥзьыл вазь пеймыт луэ. Оло, соин но тросэз шофёръёс саклыксэс ышто. Мукетыз муг - берло дыре сюресъёс вылын сылӥсь инспекторъёс ӧжытгес кылизы. Машинаен ворттылӥсьёс сое шӧдо - мынон-ветлон правилоосты тӥяло.Сюлмаськыто гуртын улӥсьёс - техосмотр ортчымтэ транспортэн ворттыло. Егитъёс ӝыт шулдыръяськемзы бере  руль сьӧры шӧмаськыса пуксё. Гурт сюресъёс вылын 680 шуккиськон учыр луэмын. Мотоен ворттылӥсьёслы луыса 141 шуккиськон учыр вал, 15 мурт бырыны шедиз.Совето вакытэ кудӟыса ворттылӥсьёсты инспекторъёс араз кык пол куто ке, пыраклы правозэ талаллязы. Нош али бадӟым штрафъёсын гинэ кышкато. Законэз тӥясьёслэн тыриськонъёссы 84 миллион манет люкаськемын. 8 толэзь куспын 154 уголовной уж ӝутэмын, 91 мурт пытсэт сьӧры келямын.Аслэсьтыз улонзэ утён понна адями ачиз сюлмаськыны кулэ. Сӥзьыл нуналъёс вакчиесь, нылпиостылэн но асьтэлэн дӥсьты вылэ пиштӥсь арбериос бырттэ. Мынон-ветлон правилоосты тӥясь пиналъёсты алыны эн жаде.Ноябрь толэзьлэн куинетӥ арнянуналаз буре ваё сюресъёс вылын бырыны шедемъёсты. Со нуналэ вань черкъёсын нимысьтыз службаос ортчозы. Кызьы пусйиз Ижысь но Удмурт епархиысь баӵко Виктор Костенков, вылӥ верам лыдпусъёс ваньзэс сюлмаськыто, та уж борды дэмен басьтӥськоно.Валентина Емельянова.  